Diari Oficial de la Generalitat Valenciana


Sumari del DOGV 8660, del 21-10-2019 (2019/9589)

RESOLUCIÓ de 8 d'octubre de 2019, del director general de Relacions amb les Corts, per la qual es publica el conveni entre la Generalitat, a través de la Conselleria d'Educació, Cultura i Esport, i l'Ajuntament de Benirredrà, per a la modificació de l'autorització per canvi de titularitat del centre privat d'Educació Infantil de primer cicle denominat Benirredrà, de Benirredrà, que passa a ser de titularitat municipal.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8660

Data del DOGV
:   21-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9589


Data del document
:   08-10-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ de 8 d'octubre de 2019, del director general de Relacions amb les Corts, per la qual es publica el conveni entre la Generalitat, a través de la Conselleria d'Educació, Cultura i Esport, i l'Ajuntament de Benirredrà, per a la modificació de l'autorització per canvi de titularitat del centre privat d'Educació Infantil de primer cicle denominat Benirredrà, de Benirredrà, que passa a ser de titularitat municipal. [2019/9589]  
La Generalitat, a través de la Conselleria d'Educació, Cultura i Esport, i l'Ajuntament de Benirredrà han subscrit, prèvia tramitació reglamentària, el dia 18 de setembre de 2019, el conveni per a la modificació de l'autorització per canvi de titularitat del centre privat d'Educació Infantil de primer cicle denominat Benirredrà, de Benirredrà, que passa a ser de titularitat municipal, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 8 d'octubre de 2019 i número 1106/2019, és procedent la publicació en el Diari Oficial de la Generalitat Valenciana de l'acord esmentat, que figura annex a aquesta resolució.  
  
València, 8 d'octubre de 2019.- El director general de Relacions amb les Corts: Antonio Torres Salvador.  
  
  
Conveni entre la Generalitat (Conselleria d'Educació, Cultura i Esport) i l'Ajuntament de Benirredrà, per a la modificació de l'autorització per canvi de titularitat del centre privat d'Educació Infantil de primer cicle denominat Benirredrà, de Benirredrà, que passa a ser de titularitat municipal.  
  
València, 18 de setembre de 2019  
  
Reunits  
D'una part, Vicent Marzà i Ibáñez, conseller d'Educació, Cultura i Esport, en virtut de l'article 28.g de la Llei 5/1983, de 30 de desembre, del Consell (DOGV 20.12.1983), el Decret 6/2019, de 17 de juny, del president de la Generalitat, pel qual es nomenen vicepresidenta, consellers, secretària i portaveu del Consell (DOGV 17.06.2019), i l'article 6.3 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre (DOGV 13.10.2014), en nom i representació de la Generalitat, expressament autoritzat per a la firma del present conveni en virtut de l'acord del Consell de data 31 de maig de 2019.  
D'una altra part, Emilio Falquet Sesmero, com a alcalde president de l'Ajuntament de Benirredrà, la legitimació i representació del qual per a aquest acte es deriva de la seua condició i càrrec d'alcalde president del mencionat ajuntament, autoritzat per a subscriure el present conveni d'acord amb el que disposa l'article 21.1.b de la Llei 7/1985, de 2 d'abril, reguladora de les bases de règim local, i facultada per a aquest acte per acord de Ple de l'esmentat ajuntament de data 28 d'abril de 2019. Assistit per la secretària general de l'Ajuntament, en l'exercici de les funcions que li atribueix l'article 122.5 de la Llei 7/1985, de 2 d'abril, reguladora de les bases de règim local.  
  
Manifesten  
1. La titularitat del centre privat d'Educació Infantil de primer cicle denominat Benirredrà, amb número de codi 64873246, va sol·licitar el 14 de desembre de 2018, a la Direcció General de Centres i Personal Docent de la Conselleria d'Educació, Cultura i Esport, modificar de l'autorització d'obertura i funcionament concedida a l'esmentat centre, ubicat al carrer de Ronda, núm 4, de Benirredrà, i procedir al canvi de titularitat sense modificació final del centre a favor de l'Ajuntament de Benirredrà, titular del servei públic d'escoles infantils que se subroga en els drets i obligacions del mencionat centre davant de l'Administració educativa.  
Les condicions que possibiliten el canvi de titularitat queden justificades en la sol·licitud de l'actual titular de data 14 de desembre de 2018, en què sol·licita que la titularitat del centre passe a ser municipal, i l'acord del Ple de la corporació municipal de data 13 de desembre de 2018, en què l'ajuntament se subroga en tots els drets i obligacions de l'actual titular del centre davant de l'Administració educativa.  
  
2. La disposició addicional segona punt 2 de la Llei orgànica 8/1985, de 3 de juliol (BOE 4 de juliol), reguladora del dret a l'educació, estableix que la creació de centres docents públics els titulars dels quals siguen les corporacions locals s'ha de realitzar per mitjà d'un conveni entre l'Administració educativa competent i les corporacions.  
3. Les direccions generals competents en Administració local i pressupostos, en l'àmbit de les seues competències, han emés els informes preceptius i vinculants sobre la inexistència de duplicitats en el servei i d'estabilitat pressupostària i sostenibilitat financera, informes previstos en l'article 7.4 de la Llei 7/1985, de 2 d'abril, reguladora de les bases de règim local, per a l'exercici de les competències dels ens locals, diferents de les pròpies i de les atribuïdes per delegació.  
  
Per això, en virtut de les competències que atorguen el Reial decret 2093/1983, de 28 de juliol, sobre traspàs de funcions i serveis de l'Administració de l'Estat a la Comunitat Valenciana, en matèria d'educació, i la Llei 7/1985, de 2 d'abril, reguladora de les bases de règim local, la Conselleria d'Educació, Cultura i Esport i l'Ajuntament de Benirredrà acorden subscriure el present conveni atenent les següents  
  
  
Clàusules  
  
Primera  
L'objecte del present conveni és la modificació de l'autorització del centre privat d'Educació Infantil de primer cicle denominat Benirredrà, codi 32751542, pel canvi de la titularitat, que passa a ser íntegrament pública de l'Ajuntament de Benirredrà, dins del marc educatiu vigent establit per la LOE, amb les característiques, ensenyaments i configuració que s'indiquen:  
Denominació genèrica actual: centre privat d'Educació Infantil de primer cicle  
Nova denominació genèrica: escola infantil de primer cicle  
Denominació específica actual: Benirredrà  
Nova denominació específica: Benirredrà  
Domicili: c/ Ronda, núm. 4  
Localitat: Benirredrà  
Província: València  
Codi: 61577441  
Titular cedent: Associació Cultural Benirredrà  
Nou titular: Ajuntament de Benirredrà  
Ensenyances: Educació Infantil, de primer cicle  
Capacitat:  
2 unitats amb un màxim de 33 places escolars, distribuïdes de la manera següent:  
- 1 unitat per a xiquets de 0-2 anys, amb 13 llocs escolars.  
- 1 unitat per a xiquets de 2-3 anys, amb 20 llocs escolars.  
  
Segona  
Aquesta escola impartirà el currículum de l'Educació Infantil establit per als centres educatius de l'àmbit territorial de la Comunitat Valenciana en el Decret 37/2008, de 28 de març, del Consell, pel qual s'estableixen els continguts educatius del primer cicle de l'Educació Infantil a la Comunitat Valenciana (DOGV 3 d'abril).  
  
Tercera  
Correspon al titular de l'escola infantil la dotació pressupostària necessària per a les despeses derivades del personal docent i no docent, així com del funcionament de l'esmentat centre, independentment de la possibilitat de concórrer a totes les convocatòries públiques que realitze la Conselleria d'Educació, Cultura i Esport per a la concessió de subvencions o ajudes econòmiques als centres d'Educació Infantil.  
  
  
Quarta  
L'escola infantil se sotmetrà a l'autoritat de la Conselleria d'Educació, Cultura i Esport i de la Inspecció educativa en els termes que preveu el títol VII de la LOE, que regula la inspecció del sistema educatiu i la resta de normativa de desplegament que poguera dictar-se sobre la dita matèria.  
  
Cinquena  
El titular de l'escola es compromet a:  
a) Complir el que estableix sobre òrgans de govern dels centres públics, el capítol III del títol V de la LOE.  
b) Complir la normativa aplicable que estableix els requisits mínims dels centres que impartisquen ensenyances de règim general.  
c) Seguir les directrius acadèmiques de l'Administració educativa per als centres dependents de la Conselleria d'Educació, Cultura i Esport, així com a presentar cada curs acadèmic una programació general anual en què consten les dades acadèmiques i administratives del centre.  
Així mateix, haurà de notificar a la Conselleria d'Educació, Cultura i Esport els canvis de professorat que puguen produir-se i adjuntar a aquesta notificació els documents que justifiquen el compliment de la titulació exigida del nou professorat.  
d) La custòdia d'expedients d'alumnes i de tots els documents de caràcter acadèmic i administratiu que es generen.  
  
Sisena  
El present conveni produeix efectes el mateix dia de la signatura; no obstant això, el canvi de titularitat del centre produirà efectes des de l'inici del curs acadèmic 2019-2020.  
  
Setena  
Les modificacions en els ensenyaments, les instal·lacions i la resta de requisits mínims, excepte les que suposen una nova autorització d'acord amb el que preveu l'article 13.2 del Reial decret 332/1992, de 3 d'abril, seran notificades a l'Administració educativa, la qual instruirà el corresponent expedient, que es tramitarà, en defecte de normativa específica per als centres docents públics, conforme amb el procediment regulat en el títol IV del mencionat Reial decret 332/1992 de 3 d'abril. Finalitzarà la aprovació d'això per mitjà d'una resolució del conseller competent en matèria d'educació.  
En els supòsits arreplegats en l'article 13.2, abans esmentat, s'instruirà un expedient que donarà lloc a una nova autorització, per a la qual caldrà subscriure l'oportú conveni entre les parts.  
  
Huitena  
El present conveni, per ser una autorització administrativa, tindrà vigència fins a l'extinció de l'autorització per qualsevol de les causes següents:  
a) Per mutu acord de les parts.  
b) Per incompliment de les obligacions assumides per l'Ajuntament.  
  
c) Per denúncia d'una de les parts, després de l'avís previ de, com a mínim, sis mesos abans de l'inici del curs acadèmic en què s'haja d'extingir.  
d) Per canvi de titularitat, trasllat d'instal·lacions del centre o cessament de les activitats.  
En els supòsits previstos en els punts b i d l'extinció requerirà la comunicació prèvia de la Conselleria al titular de l'escola.  
D'acord amb el que estableix l'article 11.1.f del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, en el cas d'extinció del conveni per les causes anteriorment recollides es tramitarà el corresponent expedient de revocació de l'autorització concedida a l'escola. Aquesta extinció produirà efectes a partir del final del curs escolar en què es produïsca la causa.  
  
Novena  
L'aplicació i l'execució d'aquest conveni, incloent-hi a aquest efecte tots els actes jurídics que es puguen dictar per a executar-lo i desplegar-lo, no podran suposar obligacions econòmiques per a la Generalitat, i en tot cas s'hauran d'atendre amb els seus mitjans personals i materials.  
  
  
  
Deu  
Aquest conveni té naturalesa administrativa. Les parts acorden el sotmetiment a la jurisdicció contenciosa administrativa per a resoldre les incidències que pogueren produir-se a l'hora d'aplicar-lo, sense perjuí del sotmetiment a la jurisdicció corresponent de les actuacions que, relacionades amb el conveni, pogueren tindre una altra naturalesa.  
  
Onze  
Aquest conveni s'inscriurà en el Registre de Centres Docents de la Comunitat Valenciana i en el Registre de Convenis de la Generalitat, i serà publicat en el Diari Oficial de la Generalitat Valenciana.  
  
Dotze  
La present modificació de l'autorització per canvi de titularitat del centre privat d'Educació Infantil denominat Benirredrà, de Benirredrà, que passa a ser de titularitat municipal, s'inscriurà en el Registre de Centres Docents de la Comunitat Valenciana.  
Com a prova de conformitat, i perquè en quede constància, signen les dues parts el present conveni al lloc i en la data esmentats anteriorment.  
  
El conseller d'Educació, Cultura i Esport: Vicent Marzà i Ibáñez.  
L'alcalde president de l'Ajuntament de Benirredrà: Emilio Falquet Sesmero.